กองหุ้นซีไอเอ็มบีฯยิ้ม 77วันปิดกองจ่าย8%
บลจ.ซีไอเอ็มบีพรินซิเพิล คึก 77 วัน ปิดกองทุนหุ้นทริกเกอร์ 8/8
10 ก.พ. 2555

บลจ.ซีไอเอ็มบีพรินซิเพิล คึก 77 วัน ปิดกองทุนหุ้นทริกเกอร์ 8/8 
จ่ายผลตอบแทน 8% “เจษฎา” ชี้หุ้นขึ้นมาสูงมากแล้ว แนะเลี้ยงลงทุนกองอสังหาริมทรัพย์ 
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล กล่าวว่า กองทุนเปิดซีไอเอ็มบี-พรินซิเพิล ไทยแลนด์รีคัฟเวอรี่ 8 เปอร์เซ็นต์ ทริกเกอร์ ซึ่งตั้งเป้าหมายสร้างผลตอบแทน 8% ภายในเวลา 8 เดือนนั้น สามารถสร้างผลตอบแทนได้ถึง 8% ภายในเวลา 77 วันเท่านั้น 
“การลงทุนของกองทุนทริกเกอร์ 8% ถือเป็นจังหวะที่ดี ในช่วงที่ดัชนีตลาดหลักทรัพย์อยู่ที่ต่ำกว่า 1,000 จุด นั้น บลจ.ซีไอเอ็มบีพรินซิเพิล มองว่าตลาดหุ้นอยู่ในภาวะขาขึ้น เนื่องจากการอัดฉีดสภาพคล่องสู่ระบบการเงินโลกครั้งใหญ่จากธนาคารกลางยุโรป ซึ่งเป็นปัจจัยหลักที่ส่งผลให้ตลาดหุ้นไทยปรับเพิ่มขึ้นในช่วงเวลา 12 เดือนที่ผ่านมา นอกจากนี้กองทุนหุ้นกองทุนอื่นๆ ก็มีผลตอบแทนดีขึ้นเช่นกัน” นายอนุสรณ์ กล่าว
นายเจษฎา สุขทิศ ผู้ช่วยกรรมการผู้จัดการสายการลงทุน บลจ.ซีไอเอ็มบี-พรินซิเพิล กล่าวเพิ่มเติมว่า ยังคงหาจังหวะที่เหมาะสมในการเสนอขายกองหุ้นทริกเกอร์ฟันด์อีกในปีนี้ แต่ในระยะสั้นตลาดหุ้นไทยปรับตัวขึ้นมามากพอสมควรแล้ว ดังนั้นช่วงนี้ควรเน้นการลงทุนที่ให้ผลตอบแทนสม่ำเสมออย่างกองทุนรวมอสังหาริมทรัพย์จะดีกว่า